奉送孝續歸九江
作者：沈遼
朝代：宋

paragraphs: 池陽决曹竇君掾，三年勾釘煩指呼。
朝来脱去如敝屣，華舟泛泛歸匡廬。
君家世吏二千石，緣飾儒雅窮詩書。
昔歲先君使湖外，特薦尊府聞公車。
廷尉于公有陰德，翩翩青紫登華塗。
江城僻院本無事，窮山培塿多荒蕪。
中間葉侯久無政，顧遇僚吏無精粗。
狴犴縲囚常數百，小大往往多非辜。
不知滯獄困寒暑，直疑爲吏憂妻孥。
惟君不茹亦不吐，獨自垂釣來南湖。
使者交章任爲令，從此平步青雲衢。
香爐峰前木葉落，樽壘好在黄家壚。
此來行李有佳句，莫忘齊山黧老夫。